Sachent tuit cil qui verront et orront ces presentes lettres que je Jaquez de Charrins, escuiers, de la volunté et dou consentement de Guillaume de Charrins, mon pere, hai pris de madame Lore... dous mais de terre, c’est à savoir le mais Jhonet, de Quinteney, dit de La Mure, et un meys assis à Requenot, liquels est appelez li mais es Enfanz, et tel droiture com messires Guillaumes, mes peres, demandoit et devoit avoir en la vigne de L’Estoile; et cesdites choses ai je prises de ma dame devantdite en accroissemanz dou fiez que je, devantdiz Jaquez, doy tenir de ly après mon pere. En tesmoint de laquel chose, je, devantdiz Jaquez, et je Guillaumes, chevaliers, avons fait saeler ces lattres dou sael à saige baron Guillaume, dyen de Laon-le-Saunier, en tesmoignaige de verité. Faites et données l’an de Nostre Signour qui corroit par mil CC et LXXIII, ou mois de decembre.